M. Košútová, poslankyňa: (2009-02-04):
Vážené pani poslankyne, páni poslanci, dovoľte mi, aby som v ďalšej časti môjho vystúpenia upriamila pozornosť na poslanie, ciele, ako aj možnosti ekologického poľnohospodárstva v Slovenskej republike, ako aj na niekoľko faktov z histórie jeho vzniku a kreovania sa. Ekologická poľnohospodárska výroba predstavuje komplexný systém pravidiel manažmentu poľnohospodárskych fariem, spracovateľských jednotiek, výroby biokrmív, bioosív, biopotravín a ich distribúcie. Predstavuje spôsob pestovania rastlín a chov zvierat, priaznivý voči životnému prostrediu, ktorého cieľom je trvalo udržateľné poľnohospodárstvo. Využíva predovšetkým miestne obnoviteľné zdroje a ekologicky šetrné technologické postupy. Jeho mottom je zdravá pôda, zdravé rastliny a zvieratá, zdraví ľudia. Trvalo udržateľný rozvoj je v súčasnosti významne presadzovaný a podporovaný politikou Európskej únie, ktorá si uvedomuje nutnosť ochrany zdravia a života aj pre ďalšie generácie. Prioritou 7. rámcového programu Európskej únie pre rozvoj vedy a výskumu sa stala podpora zdravia, poľnohospodárstva, potravinárstva a biotechnológií so zameraním na prevenciu chorôb, zlepšenie ekologického stavu prírody, produkciu zdravotne bezpečných potravín a podporu regionálneho rozvoja. Všetky tieto priority sú obsiahnuté v zásadách ekologického poľnohospodárstva. Z pohľadu histórie bola prvou formou ekologického poľnohospodárstva biodynamická, má najdlhšiu históriu a jej začiatky siahajú do obdobia dvadsiatych rokov minulého storočia. Medzi dvadsiatymi a štyridsiatymi rokmi sa začalo rozvíjať organické poľnohospodárstvo. V súčasnosti najrozšírenejším je organicko-biologické poľnohospodárstvo, ktoré vzniklo pričinením doktora Hansa Müllera a jeho manželky Márie vo Švajčiarsku v tridsiatych rokoch minulého storočia aj ako následok pomeru v poľnohospodárstve tých čias ovplyvnený veľkou hospodárskou krízou. Organicko-biologické poľnohospodárstvo si dalo za cieľ znížiť negatívny dopad krízy pre poľnohospodárov prostredníctvom postupov, ktoré mali znížiť produkčné náklady a zaistiť odbyt dorobených produktov zvýšením kvalitatívnej úrovne bioproduktov a biopotravín. Že by to bola paralela s dnešnými dňami? V sedemdesiatych rokoch sa začali ekologickí farmári združovať do národných zväzov a neskôr do národných zoskupení. V posledných rokoch mimoriadne rastie záujem o pestovanie ekologických plodín. Ekologické poľnohospodárstvo sa tak všeobecne stáva akceptovaným odvetvím poľnohospodárstva, ktoré sa v súčasnosti uplatňuje takmer vo všetkých krajinách sveta. A jeho podiel z poľnohospodárskej pôdy neustále stúpa. Rovnako narastá počet ekofariem. Ekologické poľnohospodárstvo sa v súčasnosti praktizuje vo viac než 120 krajinách sveta a celková výmera ekologicky obhospodarovanej pôdy predstavuje 22 mil. hektárov. Z toho viac ako štvrtina je v Európskej únii. Na prvých troch miestach sú Austrália s 10,5 mil., Argentína s 3,2 mil. a Taliansko s 1,2 mil. hektárov. V celosvetovom meradle sa hospodárenie na ekofarmách počíta v desaťtisícoch. Veď je ich len v Taliansku 50 000, v Rakúsku 18 500 a u našich západných susedov v Čechách 810. Na Slovensku ich máme zatiaľ 350. V Európskej únii tvorila v roku 2005 ekologicky obhospodarovaná pôda plochu 3,9 % z celkovej poľnohospodársky využívanej pôdy. Najväčší podiel ekologicky obhospodarovaných plôch je v Rakúsku, a to 11 %, v Taliansku, 8,4 %, v Českej republike a Grécku, 7,2 %, ale lídrami medzi európskymi krajinami sú Švédsko, Dánsko a Maďarsko. Vlády viacerých krajín, medzi nimi Nemecka, Švédska, Veľkej Británie, plánujú zvýšiť podiel ekologických potravín na potravinovom trhu až na 20 %. Uvedené krajiny a tiež USA v nasledujúcich piatich rokoch počítajú so zdvojnásobením obratu s biopotravinami. Tým podporujú ekologické pestovanie plodín a ich spracovanie v mnohých krajinách orientovaných na export. Medzi ne sa radí aj Slovensko, ktoré prakticky vyváža celú svoju produkciu, 98 %. Obchod s biopotravinami sa tak stáva jedným z najdynamickejších odvetví na svetovom trhu. Štúdie odhadujú, že trh s ekologickými produktmi narastá ročne o 10 až 15 %, zatiaľ čo podiel ekologických produktov na celkovom trhu s potravinami vzrástol z 0,5 na 4 %. Hodnota spotreby biopotravín v Európe je viac ako 15 mld. eur ročne a jej rast je výrazne rýchlejší ako rast spotreby celého trhu s potravinami. Najväčší trh je v Nemecku, kde ročné tržby dosahujú 4 mld. eur. Ďalej nasleduje Taliansko a Francúzsko. Rast predaja biopotravín vo väčšine stredoeurópskych a východoeurópskych krajín dosiahol vlani desiatky percent. A očakáva sa, že dopyt po biopotravinách, bionápojoch a ekologickom tovare sa bude naďalej prudko zvyšovať. Dnešný spotrebiteľ je najmä v oblasti potravín a nápojov ekologicky a eticky vzdelanejší než kedykoľvek predtým. Zvyšuje sa spotreba zákazníkov a vedomosti, odkiaľ pochádzajú potraviny, ktoré konzumujú. Príčiny úspechu ekologického poľnohospodárstva v jednotlivých krajinách Európy sú rôzne a závisia od stupňa podpory pre farmárov, od akčného plánu, dostupnosti ekologických produktov, existencie spoločného loga, ale aj od uvedomelosti konzumentov, existencie poradenského servisu pre farmárov, ale aj od informovanosti farmárov. Situácia na Slovensku je podobná ako v okolitých krajinách. Ekologické poľnohospodárstvo zažíva od vstupu Slovenska do Európskej únie nebývalý rozmach a v súčasnosti je ekologické poľnohospodárstvo najdynamickejšie sa rozvíjajúcou zložkou agrosektora. Dôvodom jeho rastu nie je len dotačná politika Európskej únie v oblasti podpory biopotravín, ale aj rastúci dopyt spotreby po kvalitných a zdravých potravinách. V našich podmienkach sa tak ekologické poľnohospodárstvo môže stať významným prvkom pri zvyšovaní zamestnanosti na vidieku, pretože vytvára nové pracovné príležitosti a poskytuje zdroj príjmov. Jeho sociálny aspekt spočíva tiež v rozvoji agroturistiky, výroby tradičných biopotravín, udržiavaní krajiny v kultúrnom stave. Má veľmi pozitívny vplyv na rozvoj vidieka. Rozvoj ekologického poľnohospodárstva na Slovensku spadá do deväťdesiatych rokov minulého storočia, keď v roku 1991 predpísaným spôsobom začalo hospodáriť 37 fariem na výmere 14 773 ha nadväzujúc na skúsenosti a vývojové trendy západoeurópskych krajín. Uvedená výmera v tom čase predstavovala len 0,59 % poľnohospodárskeho pôdneho fondu. Základným regulatívnym rámcom v tom čase sa pre systém ekologického hospodárenia stali pravidlá organického poľnohospodárstva platné pre územie Slovenskej republiky. Až po ukončení trojročnej konverzie mohlo týchto 37 evidovaných subjektov označovať organickú produkciu z úrody 1994 ako BIO. Avšak len veľmi malá časť tejto produkcie sa realizovala na domácom trhu, nakoľko domáce spracovateľské a veľkoobchodné organizácie s potravinami neprejavili o ich spracovanie dostatočný záujem. Aj preto sa ekologickí prvovýrobcovia orientovali a aj naďalej orientujú na odbyt produktov do štátov západnej Európy. Veľká väčšina slovenskej bioprodukcie ide na vývoz ako surovina na ďalšie spracovanie. Trh s biopotravinami sa na Slovensku zatiaľ viac-menej ešte len rodí. Relatívne úzky sortiment biopotravín je dostupný v niekoľkých špecializovaných predajniach zdravej výživy a v niekoľkých supermarketoch. V rámci systému ekologického poľnohospodárstva na Slovensku sa darí pestovaniu bioobilia, všetkých bežných druhov strukovín, zeleniny, rôznych druhov ovocia a výrobe biovín. Pestujú sa tiež liečivé rastliny, rastliny na kozmetické účely. Na ekologických farmách je pomerne silno zastúpený chov zvierat. Prevažuje však chov prežúvavcov, t. j. hovädzieho dobytka, oviec a kôz. Začína sa s produkciou tradičných syrových výrobkov. Veľké rezervy máme v chove ošípaných a hydiny, pričom záujem spotrebiteľskej verejnosti, aj zahraničnej, je veľký, a to najmä o biovajcia, biobravčovinu a o mäso hrabavej i vodnej hydiny v kvalite BIO. Dnes máme na Slovensku spolu 418 registrovaných prevádzkovateľov v systéme ekologickej poľnohospodárskej výroby a 350 činných biofarmárov, ktorí obhospodarujú viac ako 136 000 ha poľnohospodárskej pôdy v Slovenskej republike. Máme registrovaného jedného ekologického chovateľa včiel  biovčelára. Znamená to, že v súčasnosti je na Slovensku 7 % poľnohospodárskej pôdy obhospodarovanej ekologicky. Týmto podielom sa Slovenská republika radí na popredné miesta v rámci Európskej únie, najväčší podiel má Rakúsko, a to 11 %. Ukazuje sa, že ekologická poľnohospodárska výroba a produkcia biopotravín nie je iba módny trend, ale že ide o stabilnú a perspektívnu podnikateľskú možnosť pre poľnohospodárov a potravinárov. Hlavným stimulom rozvoja nie je štátna podpora, ale narastajúci dopyt spotrebiteľov po biopotravinách. Ten sa potom odráža v náraste počtu výrobcov biopotravín, ale aj v rozširujúcich sa plochách certifikovanej ornej pôdy, sadov a vinohradov. Označovanie a spracovanie nespracovaných bioproduktov sa vykonáva v súlade s ustanoveniami platnými pre ekologickú poľnohospodársku výrobu v Európskej únii. Slovenská republika používa grafický znak použiteľný v zelenej a čierno-bielej farebnej verzii, ktoré sú súčasťou navrhovaného zákona. Pri čierno-bielej tlači, tzv. negatívnej verzii by bolo vhodné ju doplniť o jednofarebnú tlač, preto budem vo výbore Národnej rady predkladať pozmeňujúci návrh. Na záver chcem zdôrazniť, že za dôležité považujem to, aby komodity vyrobené v ekosystéme viac sa finalizovali na Slovensku, zásobovali domáci trh a príp. sa s pridanou hodnotou vyvážali. Ekologické poľnohospodárstvo nemá ambície vyrábať potraviny iba pre vyvolených, ale chce byť plnohodnotným riešením kľúčových problémov, akými sú klimatické zmeny, pokles biodiverzity či dostatok bezpečných potravín. Na dosiahnutie týchto cieľov a zásad boli preto vypracované všeobecné postupy, ktorých cieľom je minimalizovať ľudský zásah do prostredia a zabezpečiť, aby poľnohospodársky systém pracoval čo najprirodzenejšie tak, aby ste zakaždým, keď si kúpite biojablko vo vašom obchode alebo si  z nápojového lístka vo vašej obľúbenej reštaurácii vyberiete vína vyrobené z biohrozna, mali istotu, že tieto boli vyrobené podľa prísnych pravidiel, ktorých cieľom je rešpektovať životné prostredie a život. Verím, že podporíte predkladaný návrh zákona. A za to vám vopred ďakujem. Ďakujem za pozornosť.